Iranu rok od 30 dana da obustavi obogaćivanje urana
Vijeće sigurnosti Ujedinjenih naroda učinilo je prvi korak u suprotstavljanju Iranu i njegovom kontroverznom nuklearnom programu
Izjava što ju je usvojilo Vijeće sigurnosti znatno je blaža od onoga čemu su se nadali predlagatelji. Tijekom pregovora iz teksta su izbačene rečenice kojima bi se iranski nuklearni program okarakterizirao kao prijetnja međunarodnom miru i sigurnosti te bi se time uspostavila jurisdikcija Vijeća nad ovim pitanjem. Rusija i Kina, koje se zalažu za blaži pristup Iranu, tvrde da se nuklearnim aktivnostima Teherana treba baviti Međunarodna agencija za atomsku energiju, a ne Vijeće sigurnosti. Naposljetku, predlagatelji izjave, Britanija, Francuska i Njemačka, zajedno sa Sjedinjenim Državama popustili su kako bi rezolucija bila usvojena prije sastanka njihovih ministara vanjskih poslova danas u Berlinu. Francuski veleposlanik pri Ujedinjenim narodima Jean-Marc de la Sabliere izrazio je uvjerenje da usvojena izjava šalje snažnu poruku Teheranu: Evo što je izjavio američki veleposlanik pri svjetskoj organizaciji John Bolton. Ruski ambasador je izjavio da je Moskva zatražila uklanjanje oštrije retorike dok Međunarodna agencija za atomsku energiju ne ponudi konkretnije dokaze o iranskim nuklearnim nakanama. Iranski veleposlanik, Javad Zarif, ismijao je izjavu Vijeća sigurnosti. Obraćajući se novinarima on je ponovio stav Teherana prema kojem je nuklearni program Irana namijenjen isključivo mirnodopskim ciljevima. Američka državna tajnica Condoleezza Rice nazvala je akciju Vijeća sigurnosti važnim diplomatskim korakom koji pokazuje Teheranu da je izoliran više nego ikad. Ona je rekla da iščekuje današnje razgovore u Berlinu na kojima će se razmotriti daljnje akcije protiv Irana. (dz)